### Beslutningstema

I denne sag træffer Teknik- og Miljøudvalget beslutning om justering af stiprioriteringsmodellen.

### Historik

Teknik- og Miljudvalget er løbende orienteret om indkomne borgerønsker om nye cykelstier og den aktuelle rangeringsliste. Seneste på udvalgsmødet 16. august 2022.

### Sagsfremstilling

Den seneste rangering af cykelstiprojekter dateret 3. august 2022 foreslås revideret. Forvaltningen har gennemgået rangeringslisten, og efter vurdering er der enkelte projekter, som forvaltningen foreslår skal udgå.

Forvaltningen har derfor udarbejdet et nyt forslag til hvilke stiprojekter, der skal indgå på listen.

I arbejdet med det nye forslag er alle trafikplaner for centerbyerne, og de godkendte udviklingsplaner for landdistrikterne blevet gennemgået for ønsker til anlæg af stier. Derudover er der set på sammenhæng med det eksisterende stinet og på at skabe cykelforbindelser mellem byerne. Der er indarbejdet syv nye forslag, som forvaltningen har vurderet giver sammenhæng i rutenettet.

Den foreslåede rangeringsliste skelner ikke mellem stianlæg i byer og langs landeveje i åbent land. Forvaltningen foreslår, at der fremover udarbejdes to prioriteringslister for henholdsvis by og land.

De øverste fire stiforslag på den nye rangeringsliste er forslag til cykelstier i byer, og ligger så højt på listen på grund af de korte strækninger. Såfremt der udarbejdes en liste for by og land, vil de fire projekter rykkes til listen for byer.

Alle indkomne borgerønsker til nye stier er ligeledes indarbejdet i den nye rangeringsliste. Der foreslås, at der fremover præsenteres én gang årligt alle nye indkomne borgerønsker sammen med forvaltningens vurdering af ønskerne for Teknik- og Miljøudvalget, som derefter beslutter om de enkelte borgerforslag skal optages på prioriteringslisten.

### Fagchefen for Plan og Udvikling indstiller

|  |  |
| --- | --- |
| at | forslaget til den nye rangeringsliste godkendes og beslutter, at der udarbejdes en rangeringsliste for henholdsvis stiprojekter for by og land. |

### Beslutning

Sagen udsættes til næstkommende møde, idet rangeringslisten tilrettes med udvalgets bemærkninger.